Тулуза

Тулуза (, Тулуз; ) е град в Югозападна Франция с население около 466 297 души и 1 312 304 души за градската агломерация (2014). Разположен е на река Гарона, административен център на регион Окситания и департамент От Гарон, както и на историческата провинция Лангедок.

История 
Тулуза е основана от галите и се превръща в градски център през римския период. От 419 до 507 г. градът е столица на вестготите, а след това е превзет от франкския крал Хлодвиг I. През 8 век е център на каролингското кралство Аквитания, а от 778 – на графство Тулуза. То е завладяно от Франция по време на Албигойските войни през 13 век.

През Средновековието Тулуза е религиозен център на френския Юг. Сред съхранените църкви внимание заслужават най-вече три:
 Великата романска базилика Свети Сатурнин строена през 1080 – 1120 г. за нуждите на поклонниците, пътешестващи по пътя към св. Яков, на мястото на късно античен храм; строежът е започнат от първия тулузки епископ, св. Сатурнин от Тулуза. Заедно с други поклоннически църкви е внесен в Списъка на Световно наследство на ЮНЕСКО. През 1218 г. от стената на този храм е хвърлен камъкът, с който е убит предводителят на кръстоносците Симон дьо Монфор.
 Първият и главен храм на доминиканския орден – изпълнен в готически стил известен като манастир на якобитите от XIII-XIV век; тук е гробът на великия богослов Тома Аквински.
 катедрала Св. Стефан е започната през 1073 г. и строена много векове; тя е ярък пример на южнофренската готика.

През 20 век градът навлиза в нов период на подем след установяването там на важни военни и авиационни производства, включително заводите на „Airbus“ и на „ATR“, както и производството на ракетата-носител „Ariane“.

В резултат от миграцията от северните индустриални райони на юг населението на градската агломерация на Тулуза между 1960 и 2000 г. се удвоява, докато населението на Франция през този период нараства едва с 30%.

Спорт 
Представителният футболен отбор на града носи името ФК Тулуза. Той е сред най-популярните френски футболни тимове, но голямата страст на града е ръгбито, както и местният тим „Стад Тулузен“ (Stade Toulousain), който е сред най-титулованите отбори в Европа.

Образование 
Тулуза е третият студентски град във Франция след Париж и Лион, с около 110 000 студенти. В града се намират следните висши учебни заведения: Тулузки университет (основан през 1229 г.), който след студентските протести през май 1968 г. е разделен на три отделни университета – Университет Тулуза 1, Университет Тулуза 2, Университет Тулуза 3; на брега на Гарона е Висшата школа по изящни изкуства, основана през 18 в. (в нея е учил Енгър). Техническите науки са представени от: École Nationale Supérieure d'Électronique, d'Électrotechnique, d'Informatique, d'Hydraulique et des Télécommunications (ENSEEIHT), Национално училище за гражданска авиация (École nationale de l’aviation civile, ENAC), École nationale supérieure des ingénieurs en arts chimiques et technologiques (ENSIACET), Политехнически институт за напреднали науки (Institut polytechnique des sciences avancées, IPSA) и др. Тук е École Nationale Supérieure Agronomique de Toulouse (ENSAT). Католическият университет е основан през 1876 г. и заема здания на манастир от 16 в., специализира се в хуманитарни науки.

Обсерваторията в Тулуза е водеща сред астрономическите обсерватории във Франция.

Български асоциации 
Френско-български форум

Известни личности 
 Родени в Тулуза
 Бернар Вербер (р. 1961), ентомолог и писател
 Карлос Гардел (1890 – 1935), аржентински музикант
 Жан Досе (р. 1916), имунолог
 Жан-Етиен Ескирол (1772 – 1840), психиатър
 Емил Камиларов (1928 – 2007), български цигулар и педагог, роден във влак, който пътувал за Тулуза
 Гаел Клиши (р. 1985), футболист
 Вилфрид Нифлор (р. 1981), футболист
 Клод Нугаро (1929 – 2004), музикант

 Починали в Тулуза
 Асен Хаджиолов (1930 – 1996), български политик от БКП

 Други
 Иван Попов (р. 1907), български политик и инженер, завършва електротехника през 1933 г.
 Григор Узунов (1907 – 1952), български инженер, завършва физика и математика през 1930 г.
 Илия Минев (1917 – 2000), основател и първи председател на Независимото дружество за защита правата на човека в България, завършил индустриална химия в Тулуза

Побратимени градове 
Тулуза е побратимен град или има партньорство с:
  Тел Авив, Израел от 1962
  Атланта, САЩ от 1975
  Киев, Украйна от 1975
  Болоня, Италия от 1981
  Елче, Испания от 1981
  Норшьопинг, Швеция от 1981
  Чунцин, Китай от 1981
  Нджамена, Чад от 1980
  Сарагоса, Испания от 2000
  Ханой, Виетнам
  Бургас, България
  Бидгошч, Полша

Външни препратки 
 Официален сайт на града